AFRIKAANSE OPSOMMING: In hierdie tesis word die ontwerp en konstruksie van 'n twee-element digitale korrelasie interferometer wat by 1.42 GHz ontvang beskryf. Die instrument bestaan uit twee 92 cm afsetparaboliese re ektorantennas met 'n oos-wes basislyn, met maksimum lengte 24 m. Heliese antennas word gebruik as primêre voer vir die reflektors, en verder maak die voorent gebruik van laeruis versterkers . Die wyeband superheterodineontvanger verwerk die astronomiese seine in twee stappe voordat dit digitaliseer word. Bekostigbare kommersiëele komponente word gebruik in die vervaardiging van die ontvanger. Die kruiskorrelasie tussen die twee antenna seine word digitaal gemeet deur 'n FX korreleerder met 'n 256MHz bandwydte op 'n ROACH bord. Die resultate toon aan dat dit moontlik is om die son waar te neem, sowel as sommige ander swakker bronne, soos Taurus A. Al die kwessies insluitende die instrumentale vereistes betrokke by die ontwerp van 'n interferometer word bespreek. Verder word die gebruik van interferometers om meridiaan meetings te doen bespreek. Die interferometer dien as 'n praktiese demonstrasie van radio interferometrie vir ingenieurstudente. Hierdie demonstrasie is voordelig vir studente om die uitdagings van die SKA te bestudeer.